Official Journal L 137 , 01/06/1999 P. 0045 - 0046



ROZHODNUTIE KOMISIE z 26. mája 1999 o mimoriadnych opatreniach proti šíreniu Anoplophora glabripennis (Motschulsky), pokiaľ ide o Čínu (okrem Hong Kongu) (oznámené pod číslom dokumentu C(1999) 1346) (1999/355/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 77/93/EHS z 21. decembra 1976 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozširovaniu vnútri spoločenstva(1), naposledy zmenenú a doplnenú smernicou Komisie 98/2/ES(2), najmä na jej článok 15 (3), (1) keďže v prípade, ak niektorý členský štát predpokladá, že existuje bezprostredné nebezpečenstvo zavlečenia Anoplophora glabripennis (Motschulsky) z tretej krajiny na jeho územie, môže dočasne prijať akékoľvek dodatočné opatrenia potrebné na to, aby sa pred týmto nebezpečenstvom chránil; (2) keďže v dôsledku prípadov, keď bola zistená prítomnosť Anoplophora glabripennis (Motschulsky) na drevenom obalovom materiále vyrobenom z dreva listnatých stromov pochádzajúceho z niektorých oblastí Číny, prijalo Spojené kráľovstvo 14. decembra 1998 úradné opatrenia na ochranu svojho územia pred nebezpečenstvom zavlečenia uvedeného organizmu a stanovilo ďalšie osobitné postupy sledovania výskytu uvedeného organizmu na uvedenej komodite; (3) keďže na základe medzinárodnej vedeckej technickej literatúry a informácií, ktoré poskytlo Spojené kráľovstvo, vieme, že Anoplophora glabripennis (Motschulsky) sa v Hong Kongu nevyskytuje; (4) keďže na základe prípadov, keď bola zistená prítomnosť tohto organizmu, by sa mali prijať mimoriadne opatrenia uplatniteľné v celom spoločenstve s cieľom zabezpečiť účinnejšiu ochranu proti zavlečeniu Anoplophora glabripennis (Motschulského) z uvedenej krajiny, okrem Hong Kongu, do spoločenstva; keďže medzi tieto opatrenia by mala patriť požiadavka, aby iné drevo než drevo ihličnatých stromov (Coniferales, pochádzajúce Číny (okrem Hong Kongu) vo forme: obalových debien, debničiek, prepravných klietok, sudov a podobných obalov, paliet, debnových paliet a iných nakladacích plošín, paletových prírub, ktoré sa používajú pri preprave predmetov všetkých druhov, alebo dreva používaného na upevnenie alebo podoprenie nákladu vrátane dreva, ktoré bolo zbavené prirodzene oblého povrchu, bolo zbavené kôry a neobsahovalo diery s priečnym priemerom väčším než 3 mm spôsobené hmyzom alebo bolo vysušené spôsobom kiln sušenia tak, aby vlhkosť vyjadrená v % suchej hmoty nepresiahla 20 % a počas sušenia bol dodržaný príslušný časovo-teplotný režim; (5) keďže, ak sa ukáže, že mimoriadne opatrenia uvedené v článku 1 tohto rozhodnutia nie sú dostatočné na to, aby zabránili zavlečeniu Anoplophora glabripennis (Motschulsky) alebo sa nedodržiavajú, mali by sa prijať prísnejšie alebo alternatívne opatrenia; (6) keďže účinky mimoriadnych opatrení sa budú v priebehu roku 1999 priebežne sledovať a vyhodnocovať a vzhľadom na toto sledovanie a hodnotenie sa najneskôr do 31. decembra 1999 zvážia možné následné opatrenia; (7) keďže opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 Drevo špecifikované v prílohe k tomuto rozhodnutiu, ktoré pochádza z Číny (okrem Hong Kongu) sa môže dovážať na územie spoločenstva iba vtedy, keď sú dodržané mimoriadne opatrenia stanovené v uvedenej prílohe k tomuto rozhodnutiu. Mimoriadne opatrenia stanovené v prílohe sa vzťahujú iba na to drevo, ktoré bolo vyvezené z Číny 10. júna 1999 a neskôr. Článok 2 Bez vplyvu na ustanovenia smernice Komisie 94/3/ES(1) sú dovážajúce členské štáty do 31. októbra 1999 povinné poskytnúť Komisii a ostatným členským štátom podrobnú technickú správu o úradnom sledovaní uvedenú v bode 2 prílohy. Článok 3 Členské štáty sú povinné upraviť opatrenia, ktoré prijali kvôli ochrane ich územia proti zavlečeniu a rozširovaniu Anoplophora glabripennis (Motschulsky) takým spôsobom, aby boli tieto opatrenia v súlade s článkom 1. Článok 4 Toto rozhodnutie sa musí preskúmať najneskôr do 31. decembra 1999. Článok 5 Toto rozhodnutie je adresované členským štátom. V Bruseli 26. mája 1999 Za Komisiu Franz FISCHLER člen Komisie PRÍLOHA Na účel ustanovení článku 1 sa musia dodržiavať tieto mimoriadne opatrenia: 1. Drevo pochádzajúce z Číny (okrem Hong Kongu), iné než drevo ihličnatých stromov (Coniferales) vo forme: obalových debien, debničiek, prepravných klietok, sudov a podobných obalov, paliet, debnových paliet a iných nakladacích plošín, paletových prírub, ktoré sa používajú pri preprave predmetov všetkých druhov, alebo drevo používané na upevnenie alebo podoprenie nákladu vrátane dreva, ktoré bolo zbavené svojho prirodzene oblého povrchu, musí byť zbavené kôry, nesmie obsahovať diery s priečnym priemerom väčším než 3 mm spôsobené hmyzom alebo musí byť vysušené spôsobom kiln sušenia tak, aby vlhkosť vyjadrená v % suchej hmoty nepresiahla 20 % a počas sušenia bol dodržaný príslušný časovo-teplotný režim. 2. Dodržiavanie ustanovení uvedených v odseku 1 musia sledovať zodpovedné štátne orgány uvedené v smernici 77/93/EHS. (1)Ú. v. ES L 26, 31.1.1977, s. 20. (2)Ú. v. ES L 15, 21.1.1998. s. 34. (3)Ú. v. ES L 32, 5.2.1994, s. 37 a oprava Ú. v. ES L 59, 3.3.1995, s. 30.